Suomen FAO - toimikunnan kokouspöytäkirja 7.2.2018

31.12.2017 asetetun uuden FAO -toimikunnan ensimmäinen kokous pidettiin keskiviikkona 7. helmikuuta 2018 klo 14.00 - 16.00 maa- ja metsätalousministeriössä.

Läsnäolijat: Jyri Ollila (pj.)/MMM, Marketta Sipi/HY, Seppo Kallio/MTK, Johanna Laiho-Kauranne/Luke, Pentti Pieski/Saamelaiskäräjät, Suvikki Silvennoinen/UM, Tarja Haaranen/YM, Heikki Granhom/MMM, Jarmo Salonen/MMM, Sanna-Liisa Taivalmaa (asiantuntija)/UM ja Anna Santala (siht.)/MMM. Videoyhteyden kautta Rooman suurlähetystöstä osallistuivat Anna Gebremedhin (asiantuntija)/UM sekä Aulikki Hulmi (asiantuntija)/UM

1. **Kokouksen avaus ja varapuheenjohtajan valinta**

Puheenjohtaja avasi kokouksen ja toivotti osallistujat tervetulleiksi. Suomen FAO -toimikunnasta annetun asetuksen mukaisesti on valtioneuvosto toimikunnan asettamispäätöksessään (15.12.2017) määrännyt toimikunnan puheenjohtajaksi kansainvälisten asioiden johtaja Jyri Ollilan maa- ja metsätalousministeriöstä. Toimikunnan tehtävä on valita keskuudestaan varapuheenjohtaja, joka on perinteisesti edustanut ulkoministeriön hallinnonalaa. Ulkoministeriö esitti varapuheenjohtajaksi lähetystöneuvos Suvikki Silvennoista ja toimikunta vahvisti valinnan.

1. **Jäsenten ja asiantuntijoiden esittäytyminen**

Paikalla olevat jäsenet esittäytyivät ja kertoivat lyhyesti mahdolliset kontaktipintansa FAO:n työhön. Puheenjohtaja mainitsi toimikunnan jäsenet, jotka olivat estyneitä kokoukseen osallistumiselle: Marja-Liisa Tapio-Biström/MMM, Ralf Lopian/MMM, Johanna Karanko/UM, Sirpa Sarlio/STM, Reima Sutinen/TEM, Marika Säynevirta/ETL ja Jenna Kettunen KEPA/Solidaarisuus. Toimikunta täyttää tasa-arvolain vaatimukset nais- ja miesjäsenten osuuksista.

Anna Gebremedhinin ja Aulikki Hulmin lisäksi Rooman suurlähetystön FAO -tiimiin kuuluvat Tanja Rajamäki (kehitysyhteistyö) ja Eija Napoli (assistentti).

Puheenjohtaja oli pahoillaan kokouksen suhteellisen lyhyestä koollekutsumisajasta ja lupasi jatkossa ennakoivampaa koollekutsumista (ak. 4).

1. **FAO -toimikunnan toiminta ja tehtävät sekä työskentelytavat**

Puheenjohtaja nosti esiin toimikunnan jäsenpohjan laajentamisen, jonka perusteena on saada laajempaa näkemyspohjaa toimikunnan toiminnalle. Toimikunta voi näin myös toimia laajemmin kansainvälisten ruokaturvakysymysten informaatiokanavana alan muille toimijoille.

Edellisen FAO - toimikunnan puheenjohtaja Aulikki Hulmi toimii vuosina 2017–2020 MMM:n lähettämänä Suomen suurlähetystössä Roomassa vahvistaen näin Suomen resursseja FAO -asioissa. Hulmi katsoo, että toimikunta lisää erinomaisella tavalla ymmärrystä käsittelemistään asioista, ja sitä tulisi hyödyntää enemmän. Toimikunnan nimitysprosessi valtioneuvoston kautta on kankea ja aikaa vievä. Laajentunut jäsenpohja on erinomainen asia, koska FAO:n toiminta on hyvin laaja-alaista; päivittäin maatalous- ja ruokaturvakysymysten lisäksi törmätään esim. ilmasto- ja biotalouskysymyksiin. Myös yhteydet tutkimukseen ja akatemiaan sekä OECD:hen ovat viime aikoina lisääntyneet.

Usean FAO -toimikunnan sihteerinä toiminut Anna Santala näkee jäsenpohjan laajentamisen myös erinomaisena asiana. Aika ajoin toimikunnan kokouksissa lähinnä virkamiehet ovat keskustelleet keskenään kaikkien tuntemista asioista. Myös kokousfrekvenssiä pyritään lisäämään niin, että vuosittain järjestettäisiin neljä kokousta.

Puheenjohtaja lisäsi, että tulevien kokousten asialistalle on tarkoitus ottaa tietoiskumainen teemakohta, joiden alustajina voisivat olla esim. suomalaiset asiantuntijat, joilla kokemusta FAO:ssa työskentelystä. Toivomus on, että toimikunnan jäsenten asiantuntemus on käytettävissä myös kokousten välillä asioiden kommentoinneissa.

1. **Toimikunnan kokoukset vuonna 2018**

Vuoden 2018 seuraaviksi kokousajoiksi sovittiin alustavasti: keskiviikko 9.5 klo 10–12, keskiviikko 19.9 klo 14–16 ja keskiviikko 21.11 klo 14–16. Toimikunnalle lähetetään kokouksen jälkeen kirjallinen muistutus ajankohdista. Jäseniä pyydetään ilmoittamaan sihteerille, mikäli jo tässä vaiheessa tietävät, että joku ajankohdista ei sovi. Mikäli paljon esteitä ilmenee, pyritään kokousajankohtia mahdollisuuksien mukaan sovittelemaan.

1. **Suomen jäsenyys FAO:n hallintoneuvostossa vv. 2017- 2020**

Aulikki Hulmi kertoi asiakirjan ”Suomen linjaus vuosien 2017- 2020 FAO -työlle” taustoista. Linjaus on konkreettinen tulos edellisen FAO -toimikunnan työstä ja se on Suomen toimintaa FAO:n hallintoneuvostossa vuosina 2017 - 2020 ohjaava asiakirja.

Hulmi nosti linjauksesta esiin seuraavat asiat (liite): **1**. FAO:n on oltava **tehokas järjestö**. Ongelmana johtamisjärjestelmä, FAO:lla ei ole ollut hyvä johtajaonni. Toivottavasti asia korjaantuu uuden pääjohtajan myötä. Järjestön tavoitteiden on oltava selkeitä ja niitä on seurattava riippumattomilla arvioinneilla. **2. Lisäarvoa työn sisällöstä**. Hulmi nosti esiin mm. FAO:n tilasto- ja standardointityön. Resilienssi eli riskinkestävyys on laaja kokonaisuus linjauksessa, kuten myös uusiutuvat luonnonvarat ja resurssitehokkuus. Suomi on FAO:ssa tunnettu perinteisesti metsäosaajana. Myös vesikysymykset, kiertotalous sekä maanhallintakysymykset tulevat jatkossa olemaan Suomen painopisteitä. **3. Kaikessa työssä muistettava** mm. sukupuolten tasa-arvo, ilmastonmuutos, ravitsemus sekä yhteensovitus Agenda2030 kanssa. Monilla linjauksessa korostetuilla asioilla on suora yhteys Suomen kehityspoliittiseen ohjelmaan.

Anna Gebremedhin kertoi FAO:n hallintoneuvostotyöskentelystä. FAO:n hallintoneuvostosta on tullut kumileimasin, joka hyväksyy ohjelmakomitean (PC) ja finanssikomiteanraportit (FC). Merkittävä työ tehdään PC:ssä ja FC:ssä, joiden jäsenet ovat siellä henkilökohtaisessa ominaisuudessaan. EU:n jäsenet (UK ja DE) pitävät kuitenkin muut EU -maat informoituina. Hallintoneuvostossa käytävä strateginen keskustelu on olematonta, jonka lisäksi sihteeristö pääjohtajan johdolla vaikuttaa aktiivisesti maaryhmien kantoihin istuntojen aikana. EU:lla on erityisesti vaikeuksia muiden maaryhmien joukossa, koska se nähdään usein kriitikkona. Suomi on aktiivisesti ryhtynyt panostamaan hallintoneuvoston työmenetelmien kehittämiseen, esittämällä mm. interaktiivisempia istuntoja sekä pyytämällä FAO:n johdon briiffejä prioriteettialueiden edistymisestä pysyväksi asiakohdaksi neuvoston kokouksiin. Joulukuun neuvoston istunnossa Suomi, Pohjoismaiden edustajana, esitti lyhyitä puheenvuoroja, joissa suoria kysymyksiä FAO:lle. Tämä toimintatapa on saanut kiitosta ja sitä tullaan jatkamaan. Pohjoismaiset puheenvuorot valmistellaan yhdessä taakanjako periaatteella. Pohjoismainen yhteistyö toimii Roomassa erinomaisesti.

FAO:n hallinnon vakavista ongelmista huolimatta, on järjestö pystynyt substanssityön mittareilla arvioituna parantamaan tulosta (mm. UK:n multiarviot). FAO on tällä hetkellä arvioiden perusteella YK-järjestelmässä samassa ryhmässä (”good”) kuin kaksi muuta (WFP ja IFAD) Rooman järjestöä. FAO:n voima on sen motivoituneessa ja asiantuntevassa henkilöstössä. FAO:n toiminnasta tullaan tekemään MOPAN (Multilateral Organisation Performance Assessment Network) -arviointi 2018/19. Lisäksi FAO:n strategisten tavoitteiden toteutumisesta on tekeillä evaluaatio, jossa mukana Suomen Marko Katila, jolla asiantuntemusta myös metsäpuolelta.

Seppo Kallio nosti esiin FAO:n mahdolliset taloudelliset ongelmat, jotka aiheutuvat mahdollisesti siitä, että 40 % vuoden 2017 jäsenmaksuista oli maksamatta vielä joulukuussa. Myöhään maksetut jäsenmaksut ovat kuitenkin tavallisia YK -järjestöissä (AG). Kallio kysyi onko Suomessa hallitustasolla jo mietitty, kuinka ruokaturvakysymykset otetaan mahdollisesti esiin Suomen EU -puheenjohtajuuskaudella 2019. Kallio esitti myös, että kehitysyhteistyön rahoituksen tasoa pitäisi merkittävien leikkausten jälkeen nostaa ja kohdentaa erityisesti FAO:n työhön. FAO -toimikunta voisi olla tässä aktiivinen. Rooman päässä rahoituskysymyksen nostamista esiin tuettiin lämpimästi ja toivottiin uuden kehitys- ja kauppaministerin ottavan proaktiivisemman roolin kehityskysymyksiin yleisemminkin.

Johanna Laiho-Kauranne kysyi onko tiedossa USA:n rahoituspäätösten mahdollisista vaikutuksista FAO:n nykyisiin ja uusiin hankkeisiin. Lukella on erilaisia pohdintoja yhteistyöstä FAO:n kanssa (mm. ilmastonmuutos), mutta organisaatioiden toimintatapojen erilaisuus asettaa haasteita mm. sopivan rahoituspohjan löytämiselle. Gebremedhin vahvisti, että ainakaan vielä ei ole tiedossa USA:n mahdollisia rahoitusleikkauksia. USA on päinvastoin nostanut esimerkiksi WFP rahoitustaan.

Suvikki Silvennoinen sanoi, että leikkaukset Suomen FAO:n rahoituksessa näyttivät todellista suuremmilta, koska leikkauksia edelsivät suuret hankkeet, jotka tulivat päätökseen ja rahoitusta ei saatu uusille hankkeille. Käynnissä olevan Forest and Farm Facility rahoitus leikkautui 50 %. Ympäristöpuolella leikkaukset olivat jopa 70 %.

Heikki Granholm kysyi, millä Suomen vaikuttavuutta hallintoneuvostokaudella mitataan sekä, avaako hallintoneuvostojäsenyys Suomelle ovia FAO:ssa. Gebremedhin sanoi, että Suomella ei ole ollut ongelmia pääsylle FAO:n sihteeristöön. Erityisesti pääjohtajan onnistunut Suomen vierailu kesällä 2016 on avannut ovia entistäkin helpommin.

Pentti Pieski kysyi saamelaiskäräjien roolista FAO -toimikunnassa. Saamelaiskulttuurin perusta on elinkeinokulttuurissa, kyse on pitkälti ruuan hankinnassa, jossa tavoitteena pyrkimys omavaraisuuteen. Todettiin, että alkuperäiskansakysymykset ovat nousseet viime vuosina enemmän esiin myös FAO:ssa ja ruokaturvakomiteassa (CFS). Saamelaiskäräjien edustuksen FAO-toimikunnassa uskottiin lisäävän mm. Suomen kokousedustajien ymmärrystä alkuperäiskansoja koskevista substanssikysymyksistä ja haasteista.

Puheenjohtaja sanoi toimikunnan ottavan huomioon Kallion esiin nostaman rahoitusongelman. On valitettavaa, että FAO:ssa koetaan jäsenmaksun maksamattomuus/myöhäinen maksuajankohta vaikuttamiskeinona. Puheenjohtaja myös muistutti, että vaikka Suomella on nyt FAO:ssa ensiarvoinen paikka vaikuttaa, ei pohjoismaista hallintoneuvostopaikkaa voi pitää itsestään selvyytenä ja paljon riippuu siitä, minkälaisia viestejä mm. hallintoneuvoston istunnossa tuomme esiin.

1. **Ajankohtaiset asiat FAO:ssa**

**Euroopan aluekonferenssi (ERC)**, 16.- 18.5.2018 Voronezh, Venäjä (Santala). FAO:n Euroopan ja Keski-Aasian alueen ministerikokous pidetään joka toinen vuosi. Alueella 49 jäsenmaata. Ongelmana on perinteisesti ollut läntisten jäsenmaiden korkeantason osallistujien puute. Kokouspaikka huomioiden voi tämä vielä korostua Voronezhissa. Suomi on ERC:ssä edustautunut perinteisesti MMM:n virkamiestasolla. Suunnitteilla on, että tänä vuonna osallistuvat Ollila ja Santala. Muiden tahojen mahdollinen osallistuminen on vielä auki ja kiinnostus osallistumisesta pyydetään ilmoittamaan Ollilalle ja Santalalle. Ministerit keskustelevat Voronezhissa kestävästä maataloudesta ja ruokajärjestelmistä muuttuvassa ilmastossa. Ilmastonmuutos on FAO:n vuosien 2018 - 19 sateenvarjoaihe. Toinen keskeinen kysymys kokouksessa on e-maatalous. Keskustellaan myös alueellisista aloitteista. Kokouksessa annetaan lisäksi raportit alueella toimivista maatalous-, metsä- ja kalastuskomiteoista (ECA, EFC, EIFAAC ja CACFish).

**FAO:n uuden pääjohtajan valinta vuonna 2019** (Ollila). FAO:n tulevan pääjohtajan vaalikampanjointi huipentuu kevätkaudella 2019, jolloin Suomi toimii FAO:n Euroopan alueryhmän (ERG) puheenjohtajana. EU:n maatalousministerit päättivät yksimielisesti epävirallisella lounaalla 29. tammikuuta pyrkiä toimimaan koordinoidusti niin, että EU:lle löydettäisiin yksi yhteinen ehdokas pääjohtajavaaliin. EU on useasti vastaavanlaisissa tapauksissa menettänyt mahdollisuutensa, koska se ei ole pystynyt sopimaan yhteisestä ehdokkaasta. Henkilönimiä ei vielä ole ollut esillä. FAO:lla on pitkään ollut epäonnea pääjohtajien kanssa, mutta järjestön johtajuusongelmasta huolimatta FAO:ta tarvitaan ja sillä on tärkeä missio. Uuden pääjohtajan valinta on ratkaisevan tärkeä asia järjestön modernisoimiseksi. Myös ministeri Leppä otti tämänsuuntaisesti asiaan kantaa 29. tammikuuta.

**Rooman järjestöjen (RBA) yhteistyö** (Gebremedhin). WFP:n ja IFAD:in uusien pääjohtajien myötä Rooman kolmen järjestön yhteistyö on saanut uutta virtaa. Kolmen pääjohtajan kemiat toimivat hyvin ja jäsenkunnilta tulee painetta yhteistyön edelleen kehittämiseen. Järjestöillä on yhteinen asiakirja Agenda 2030 toimeenpanosta. Myös YK:n kehityssektorin reformi vaikuttaa tulevaan yhteistyöhön. Syyskuussa järjestettiin ensimmäinen epävirallinen järjestöjen hallintoelinten yhteinen kokous. Tämä oli hyvä aloitus, vaikka kehitettävää seuraaviin kokouksiin jäi esim. käsiteltävien asioiden osalta.

**Ruokaturvakomitean (CFS) asiat** (Gebremedhin). Maailman ruokaturvakomitea, CFS, on YK-järjestelmässä erityislaatuinen elin, sillä sen jäseniä ovat hallitusten lisäksi myös yksityissektori ja kansalaisjärjestöt. CFS reformoitiin v. 2009, mutta se ei ole saavuttanut sille asetettuja tavoitteita. CFS on tuottanut joitakin merkittäviä linjauksia (VGGT, RAI, pitkittyneet kriisit). Aulikki Hulmi toimi vuoden 2017 CFS:n metsäneuvottelujen EU:n focal pointina. CFS evaluoitiin viime vuonna ja parhaillaan keskustellaan evaluaation toimeenpanosta. Suomi rahoitti 25 % evaluaatiosta. Myös CFS:ää tarvitaan, mutta työtä pitää uudistaa ja muuttaa enemmän strategisempaan suuntaan.

Seppo Kallio sanoi CFS:n tehneen hyvää työtä, mutta ongelmana on poliittisten päätösten toimeenpano. Viljelijäjärjestöt eivät ole löytäneet paikkaansa järjestöjoukossa. Viljelijöitä ovat kokouksissa edustaneet lähinnä kansainväliset suuryritykset, joiden intressit ovat kaukana kehitysmaiden pienviljelijöiden intresseistä.

**7. Valmistautuminen Suomen EU -puheenjohtajuuskauteen 2019**

Aulikki Hulmin sijoittuminen Roomaan on keskeinen FAO asioiden resurssivahvistus Suomen tulevalle EU -puheenjohtajuuskaudelle. Hulmi tulee toimimaan myös ERG:n puheenjohtajana ja jo nyt on käynyt ilmi, että tämä tulee vaatimaan arvioitua suurempaa panostusta. Samalla se on hyvä pohja EU -puheenjohtajuuskaudelle. Puheenjohtajamaan on varauduttava ottamaan kantaa kaikkiin mahdollisiin esiin tuleviin kysymyksiin. Tämä on hyvä ottaa huomioon myös pääkaupungin puheenjohtajuuskausivalmisteluissa. Palaverit edellisten pj-maiden kanssa on aloitettu Roomassa. Lissabonin sopimuksen voimaantultua EU- delegaatio ja pj -maa vastaavat yhdessä Rooman EU -koordinaatiosta. Suomen pj -kaudelle ajoittuvat mm. CFS:n kokous sekä yksi FAO:n hallintoneuvoston istunto. Vuoden 2019 yleiskokous, joka siis valitsee uuden pääjohtajan, pidetään kesäkuussa juhannuksen aikaan, juuri ennen Suomen puheenjohtajuuden alkamista.

Puheenjohtaja kiitti kaikkia osallistujia hyvästä kokouksesta. Tässä ensimmäisessä kokouksessa käsiteltiin paljon hallinnointikysymyksiä, mutta jatkossa on tarkoitus keskittyä enemmän sisältökysymyksiin niin, että kaikki toimikunnan jäsenet voivat laajemmin osallistua keskusteluun.

Pöytäkirjan vakuudeksi

Jyri Ollila Anna Santala

puheenjohtaja sihteeri